**Caracterul finalist al acțiunii educaționale**

Educația, ca orice acțiune umană, are un caracter finalist, teleologic. Ea este produsul acțiunii oamenilor, putând fi explicată numai prin prisma intențiilor urmărite și rezultatelor obținute. Se evidențiază astfel ca nu putem concepe si realiza activitatea educativa fără a avea in vedere finalitatea demersului întreprins. Educația presupune anticiparea pe plan teoretic si mintal a rezultatelor pe care le urmărește, rezultate care trebuie gândite conform anumitor sisteme de valori. Sensul teleologic al educației evidențiază tocmai faptul ca in orice secvența de manifestare, aceasta tinde spre obținerea unor rezultate ce privesc construcția si reconstrucția continua a personalității umane.

Finalitățile educației nu au un caracter spontan, voluntarist, nu sunt simple intenții, dorințe ale subiectului educației. Ele sunt expresia unor determinări istorice, socio-culturale si, în bună măsură, chiar individuale si orice încercare de a stabili finalitățile educației trebuie sa răspundă unor exigențe de ordin axiologic, astfel încât ele sa contureze cel mai înalt nivel al perfecțiunii umane. Finalitățile educației trebuie să circumscrie în mod explicit formarea viitorului adult capabil să se adapteze și să se integreze psiho-social. Odată proiectate, finalitățile educației ghidează, orientează și reglează orice acțiune educațională. A acționa in plan educațional înseamnă, în fapt, a delibera asupra traiectului de parcurs,  a tinde către un rezultat in condiții date, înseamnă a identifica si adecva mijloacele cele mai bune pentru atingerea rezultatului si a introduce in realitatea educațională o serie de variabile, factori care reglează acțiunea, astfel încât finalitățile urmărite, propuse să fie îndeplinite. Pentru ca finalitățile educației să se constituie în factori reglatori ai acțiunii educaționale ele trebuie sa fie conștientizate de cei investiți cu responsabilitatea înfăptuirii lor, sa se constituie in mobiluri pulsatoare ale eficientizării demersului educativ. Idealul educațional exprima modelul (tipul) de personalitate solicitat de condițiile sociale ale unei etape istorice pe care educația este chemata sa-l formeze. Idealul exprima finalitatea de maxima generalitate a acțiunii educaționale, modelul de om, proiectul teoretic care direcționează întregul proces instructiv-educativ dintr-o epoca istorica data. Idealul nu este opera arbitrara a unui pedagog sau filozof, ci expresia celor mai înalte cerințe sau aspirații ale unei societăți, expresie determinata de structura social-economica a societății respective si de întreaga istorie a poporului. Idealul educativ nu reprezintă suma idealurilor individuale, ci o esențializare a lor, fiind conștiința educativă a societății.

Dimensiunea socială vizează tendința de dezvoltare a societății, cu trăsăturile ei definitorii pe care le presupune. Prin această dimensiune, idealul educațional este o manifestare a idealului social(un program complex de dezvoltare a societății). Intre idealul educativ și idealul social este un raport ca de la parte la întreg. Întregul (idealul social) deține pe lângă latura educativă (idealul educativ) componenta economică, politică, juridică etc. Rezultă că idealul educativ este subordonat înfăptuirii idealului social. Activitatea educativă în ansamblul ei reprezintă o concretizare a idealului social într-un domeniu particular, cel al formării omului. Dimensiunea psihologică se referă la tipul de personalitate pe care societatea îl solicită, la configurația fundamentală de trăsături necesare(pentru toți sau majoritatea) membrilor societății respective. În formularea cerințelor și aspirațiilor sociale privind tipul de personalitate nu se poate face abstracție de cerințele și aspirațiile individului, pentru că realizarea cerințelor sociale nu este posibilă în afară și independent de cele ale membrilor societății. Dimensiunea pedagogică se referă la posibilitățile de care dispune acțiunea educațională pentru a transpune idealul în practică.

Un alt concept prin care se exprimă finalitățile acțiunii educaționale este scopul. El reprezintă o anticipare pe plan mintal a rezultatului ce urmează să-l obținem în cadrul acțiunii educaționale. Spre deosebire de ideal care vizează finalitatea acțiunii educaționale în ansamblul ei, scopul vizează finalitatea unui complex de acțiuni educative determinate. Idealul este specific unei epoci istorice, iar scopurile care îi corespund sunt multiple și variate în funcție de diversitatea acțiunilor educaționale concrete. Conținutul sau scopul subordonează o gamă de obiective, vizând finalități care urmează să se producă după un interval mai lung de timp. El presupune existența unei idei clare despre ceea ce urmează sau mai trebuie înfăptuit, despre rezultatele care trebuie atinse. Scopul oferă acțiunii educative un caracter conștient, activ, creator, prospectiv, fiind un reglator al acțiunii. Din punct de vedere structural scopul se prezintă ca unitate dialectica a două laturi, una ideala de prefigurare a unui rezultat mai îndepărtat, iar cealaltă intențională, de declanșare a acțiunii în vederea realizării sale. Obiectivul educațional reprezintă reflectarea anticipată a unui rezultat sub forma unei performanțe care poate fi observată(și pe cât posibil măsurată) și identificată la încheierea acțiunii educative. Obiectivul desemnează modificarea ce urmează să se producă în structura personalității(conținut, procese și însușiri psihice, calități ale intelectului uman, aptitudini, stări afective, motivații etc.). Modificările pe toate aceste planuri îmbracă forma achizițiilor sau performanțelor ce se produc in cadrul personalității. Scopul și obiectivul sunt aspecte complementare, primul având un grad de generalitate mai înalt. Unui scop îi corespund mai multe obiective. Scopul este deci cu bătaie mai lungă, vizând finalități mai generale. El este detaliat printr-un șir de obiective, fiecare dintre acestea anticipând o performanță care la sfârșitul acțiunii educative va putea fi observată și evaluată.

În concluzie, reținem că numai abordată prin raportare la dimensiunile sale fundamentale, ca acțiune integrală, educația poate contribui la realizarea idealului educațional care conturează la nivel teoretic „personalitatea dezirabilă” în concordanță cu nevoile sociale și individuale.

**Bibliografie:**

* Materialele propuse la seminar(Seminar 4 – Finalități),
* "Ion BONTAS - "Pedagogie", Eg. All, pag. 66-68,
* Constantin CUCOS si colaboratorii - "Psihopedagogie" Ed. Polirom, 1998,
* Marin STOICA, "Pedagogie si Psihologie", Ed. Gh. Al, 2002, pag. 81, 82, 83.

Student: David Simonel-Olimpiu

Facultatea de Matematică și Informatică, specializarea informatică română, anul 1