**Învățarea pe tot parcursul vieții**

Pentru mine învățarea pe tot parcursul vieții, indiferent dacă aceasta este intensificată doar într-o anumită parte a vieții, iar în restul se păstrează o linie de plutire, reprezintă cel mai important și nobil act pe care îl poate face omul cu scopul de a se dezvolta mai întâi pe sine în cariera profesională, dar și de a ajuta la dezvoltarea societății umane.

Trăind într-o lume care se află într-o transformare continuă, este imposibil să nu ne întrebăm până când și prin ce metode învățăm? Un răspuns acceptat de toți membri societății este că învățarea permanentă nu mai este o facilitate doar a celor din clasele superioare ci o condiție necesară tuturor pentru adaptarea la cerințele sociale, profesionale și informaționale mereu în schimbare. Învățarea pe tot parcursul vieții nu numai intensifică incluziunea socială și dezvoltarea profesională ci și competitivitatea și șansele de angajare. Însă pentru a putea fi capabil să înveți în permanență consider că trebuie să ai educația de bază pentru a putea dobândi anumite capacități. Competențele esențiale reprezintă o combinare de cunoștințe și aptitudini necesare pentru reușita și dezvoltarea personală, pentru incluziunea socială, cetățenia activă și pentru succesul în activitatea profesională. Ne aflăm într-o societate bazată pe acumularea de informați și sunt de părere că aceste competențe ne asigură o libertate mai mare de mișcare pe piața muncii și ne permit o adaptare mai rapidă la schimbările perpetue ale unei lumi în care se stabilesc din ce în ce mai multe conexiuni.

În ultimii ani, educația pe tot parcursul vieții a devenit o prioritate a sistemelor de învățământ la nivel global. Chiar dacă rolul educației de bază, formale, rămâne esențial, învățarea permanentă, împreună cu educația non-formală, vin să personalizeze și să dezvolte aptitudini cât mai aproape de cerințele pieței și societății, pe de o parte și priceperea și sufletul celui care învață, pe de altă parte. Învățarea pe tot parcursul vieții ia diverse forme, ea desfășurându-se atât în, cât și în afara sistemelor tradiționale de educație și formare. Punctul forte al programelor de învățare permanentă este faptul că plasează responsabilitatea individului în centrul procesului de învățare. De altfel, cele trei concepte formal, informal și non-formal se completează reciproc în cadrul programelor de învățare continuă. Pe scurt, dacă educația formală, oficială, are loc într-o instituție de învățământ – școală, facultate, etc, iar educația informală reprezintă influențele spontane sau neorganizate din mediu, familie, grup de prieteni, mass media etc. asupra individului, educația non-formală vine să personalizeze și să dezvolte, acasă, la locul de muncă, în comunitate, și, uneori, chiar la școală, în afara curriculei oficiale, acele competențe, aptitudini, cunoștințe pe care fiecare le simte mai aproape de suflet.

Altfel spus, educația formală creează baza, după care aceasta poate fi personalizată prin educația non-formală, în timp ce educația informală este mult mai prezentă decât ambele. Educația non-formală are loc în afara mediului formal, în afara a ceea ce se întâmplă la școală, la universitate sau alte programe acreditate de formare. Este flexibilă, dar urmărește o serie de obiective de învățare, fapt ce îl motivează și îl responsabilizează pe cel care învață. De altfel, acesta este implicat în mod direct și activ în procesul educație non-formală. Important este la final să vedem care este metoda cea mai potrivită pentru fiecare dintre noi, pentru că sunt oameni care învață foarte bine dacă există o abordare academică, alții care învață mai bine dacă au posibilitatea să se exprime, să fie creativi. Nu cred că există o teorie general valabilă care să spună: aceasta e mai bună, aceasta e mai proastă. Fiecare om are propria lui metodă perfectă prin care poate să asimileze informație. Într-un mod sau altul fiecare dintre noi reușește până undeva la mijlocul vieții să realizeze care dintre acestea a funcționat mai bine pentru el și să aplice începând cu acel moment.

Este necesar ca viața profesională să fie privită ca un proces continuu, dublat de învățarea pe tot parcursul vieții. Această perspectivă este esențială pentru adaptarea la un mediu de lucru caracterizat prin dinamism și competiție.

**Bibliografie**:

* Dave, R, H., „Fundamentele educației permanente”, Editura Didactică și Pedagogică
* Paloș, R., Sava S., Ungureanu D., „Educația adulților. Baze teoretice și repere practice”.

Sutdent: David Simonel-Olimpiu

Facultatea de Matematică și Informatică, specializarea informatică română, anul 1